Document ID: 32009R1156

ΚΑΝΟΝΙΣΜΌΣ (ΕΚ) αριθ. 1156/2009 ΤΗΣ ΕΠΙΤΡΟΠΉΣ
της 27ης Νοεμβρίου 2009
για την τροποποίηση του κανονισμού (ΕΚ) αριθ. 1266/2007 όσον αφορά τους όρους εξαίρεσης ορισμένων ζώων ευπαθών ειδών από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 τρίτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1266/2007 (2) της Επιτροπής θεσπίζει κανόνες για την καταπολέμηση, την παρακολούθηση, την επιτήρηση και τους περιορισμούς στις μετακινήσεις ζώων, όσον αφορά τον καταρροϊκό πυρετό του προβάτου, προς και από τις απαγορευμένες ζώνες.
(2)
Το άρθρο 8 παράγραφος 1 του εν λόγω κανονισμού προβλέπει ότι οι μετακινήσεις ζώων, του σπέρματος, των ωαρίων και των εμβρύων τους από μια εκμετάλλευση ή από ένα κέντρο συλλογής ή αποθήκευσης σπέρματος που βρίσκεται σε απαγορευμένη περιοχή προς άλλη εκμετάλλευση ή κέντρο συλλογής ή αποθήκευσης σπέρματος εξαιρούνται από την απαγόρευση εξόδου που ισχύει δυνάμει της οδηγίας 2000/75/ΕΚ, με την προϋπόθεση ότι τα ζώα, το σπέρμα, τα ωάρια και τα έμβρυά τους συμμορφώνονται με ορισμένους όρους που παρατίθενται στο εν λόγω άρθρο.
(3)
Επιπλέον, το άρθρο 9α του κανονισμού (ΕΚ) αριθ. 1266/2007, προβλέπει, ως μεταβατικό μέτρο, ότι έως τις 31 Δεκεμβρίου 2009 τα κράτη μέλη προορισμού μπορούν να απαιτούν, η μετακίνηση ορισμένων ζώων, τα οποία καλύπτονται από την εξαίρεση που προβλέπεται στο άρθρο 8 παράγραφος 1 του κανονισμού (ΕΚ) αριθ. 1266/2007, να συμμορφώνεται με συμπληρωματικούς όρους βάσει του αποτελέσματος της εκτίμησης επικινδυνότητας, λαμβανομένων υπόψη των εντομολογικών και επιδημιολογικών συνθηκών εισαγωγής των ζώων.
(4)
Η γενική κατάσταση νόσου στην Κοινότητα, όσον αφορά τον καταρροϊκό πυρετό των προβάτων, έχει βελτιωθεί σημαντικά το 2009. Ωστόσο, ο ιός εξακολουθεί να υφίσταται σε ορισμένες περιοχές της Κοινότητας.
(5)
Επιπροσθέτως, η αποτελεσματικότητα των μέτρων που καθορίζονται στον κανονισμό (ΕΚ) αριθ. 1266/2007 επηρεάζεται από έναν συνδυασμό παραγόντων. Οι παράγοντες αυτοί περιλαμβάνουν το είδος των φορέων, τις κλιματικές συνθήκες και το είδος εκτροφής των ευπαθών μηρυκαστικών.
(6)
Είναι συνεπώς σκόπιμο να συνεχίσει να εφαρμόζεται το μεταβατικό μέτρο που καθορίζεται στο άρθρο 9α του κανονισμού (ΕΚ) αριθ. 1266/2007, λαμβάνοντας υπόψη ότι η κατάσταση της νόσου είναι ασταθής και εξελίσσεται ακόμη. Επομένως, ο κανονισμός (ΕΟΚ) αριθ. 1266/2007 πρέπει να τροποποιηθεί ανάλογα.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην εισαγωγική φράση του άρθρου 9α παράγραφος 1 του κανονισμού (ΕΚ) αριθ. 1266/2007, η ημερομηνία «31 Δεκεμβρίου 2009» αντικαθίσταται από την ημερομηνία «31 Δεκεμβρίου 2010».
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Νοεμβρίου 2009.

Labels: 0
3
8
6